सोचने के लिए मजबूर कर देने वाली कई समस्याएँ हमें अपने दैनिक क्रिया-कलापों के दौरान मिलती हैं। उदाहरण के लिए पशुओं द्वारा सड़क पर खाद्य पदार्थो से चिपकी अपच्य जिलेटिन की थैलियों का खाते हुए मिलना, वाहनों की सीमा से अधिक बढ़ती गति के कारण सड़क दुर्घटनाओं की वृद्धि का होना, कोहरे के कारण आवागमन का बाधित होना और दुर्घटनाओं का होना, बुजुर्ग लोगों में मेमोरी-लॉस के कारण उनका रास्ता भटक जाना, वर्षा के दिनों में कीटों के घर में प्रवेश के कारण बीमारियों का बढ़ना, रोगियों को लगाई जाने वाली ग्लुकोज के बॉटल के खाली होने की सूचना समय पर न मिलने से रोगी की हालत का बिगड़ना, मरीजों की पैथालॉजिकल जाँच में विलम्ब का होना, गरमी के दिनों में किचन में पंखे के चलने पर गैस चूल्हे का बार-बार बुझना, खेतों में सोयाबीन या गेहूँ की कटाई के बाद डंठलों के जलने से हवा का प्रदूषित होना आदि अनेक ऐसे अनुभव-जन्य स्रोत हो सकते हैं जो हमें विभिन्न समस्याओं से अवगत कराते हैं। लेकिन इनके अलावा भी समस्याओं के अन्य कई स्रोत हो सकते हैं। ये समस्याएं हमें पढ़ते, पढ़ाते, शोध करते समय भी मिल सकती हैं। ये हमें खेतों, कारखानों या कार्यालयों में काम करते हुए भी मिल सकती हैं। इस तरह समस्याएँ हमें कभी भी, कहीं भी और किसी भी रूप में मिल सकती हैं। इनमें से कई समस्याएँ हमसे और हमारे आस-पास बस रहे लोगों, जैसे किसान, दुकानदार, बीमार, डाक्टर, कुम्हार, माली, स्वर्णकार, लोहार, पिंजारे, मिस्त्री, सुतार, तकनीशियन, शिक्षक, विद्यार्थी, बच्चों, युवा, वृद्धों आदि से भी जुड़ी हो सकती हैं। समस्याएं घर या बड़े उद्योग जगत से संबंधित भी हो सकती है। ये लघु और मझोले उद्योगों जैसे रेशम, हाथ करघा, मोमबत्ती, अगरबत्ती, पापड़ आदि से जुड़ी उत्पादन केंद्रों की भी हो सकती हैं। इनका संबंध किसी भी क्षेत्र से हो सकता है। सच में तो समस्याएँ हमारे आस-पास खदबदाती ही रहती हैं। ये शारीरिक, मानसिक, मनोवैज्ञानिक या तकनीकी किस्म की हो सकती हैं। बात सिर्फ महसूस करने और ‘मेंटल नेटवर्क’ में आने की होती है।